Document ID: 31999R2654

ΚΑΝΟΝΙΣΜΟΣ (ΕΚ) αριθ. 2654/1999 ΤΗΣ ΕΠΙΤΡΟΠΗΣ
της 16ης Δεκεμβρίου 1999
για την τροποποίηση του κανονισμού (ΕΟΚ) αριθ. 2921/90 περί της χορήγησης ενισχύσεων για το αποκορυφωμένο γάλα το οποίο μεταποιείται για παρασκευή καζεΐνης και καζεϊνικών αλάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 15,
Εκτιμώντας τα ακόλουθα:
(1) ο κανονισμός (ΕΚ) αριθ. 1255/1999 αντικαθιστά, με εφαρμογή από 1ης Ιανουαρίου 2000, τον κανονισμό (ΕΟΚ) αριθ. 804/68 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 1587/1996(3), και, μεταξύ άλλων, τον κανονισμό (ΕΟΚ) αριθ. 987/68 του Συμβουλίου, της 15ης Ιουλίου 1968, περί θεσπίσεως των γενικών κανόνων σχετικά με τη χορήγηση ενισχύσεως για το αποκορυφωμένο γάλα που μεταποιείται σε τυρίνη και τυρινικά άλατα(4), όπως τροποποιήθηκε τελευταία από τον κανονισμό (ΕΟΚ) αριθ. 1435/90(5)· για να ληφθεί υπόψη το νέο καθεστώς, πρέπει να τροποποιηθούν οι διατάξεις του κανονισμού (ΕΟΚ) αριθ. 2921/90 της Επιτροπής, της 10ης Οκτωβρίου 1990, περί της χορήγησης ενισχύσεων για το αποκορυφωμένο γάλα το οποίο μεταποιείται για παρασκευή καζεΐνης και καζεϊνικών αλάτων(6), όπως τροποποιήθηκε τελευταία από τον κανονισμό (ΕΚ) αριθ. 2501/1999(7)· προς τούτο, πρέπει να συμπληρωθεί ο κανονισμός με τους ορισμούς των προϊόντων που αφορά το εν λόγω καθεστώς ενίσχυσης και να διευκρινισθεί σε ποιον οργανισμό ο αιτούμενος την ενίσχυση πρέπει να υποβάλλει την αίτηση του· οι διατάξεις αυτές εφαρμόζονται από την 1η Ιανουαρίου 2000·
(2) η επιτροπή διαχείρισης γάλακτος και γαλακτοκομικών προϊόντων δεν διατύπωσε γνώμη στην προθεσμία που όρισε ο πρόεδρος της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 2921/90 τροποποιείται ως εξής:
1. Στην παράγραφο 2, η εισαγωγική φράση αντικαθίσταται από το ακόλουθο κείμενο:
"2. Η ενίσχυση καταβάλλεται βάσει αιτήσεως που υποβάλλεται γραπτώς από τον παραγωγό της καζεΐνης και των καζεϊνικών αλάτων στον αρμόδιο οργανισμό του κράτους μέλους στο οποίο παρασκευάσθηκαν η καζεΐνη και τα καζεϊνικά άλατα. Η εν λόγω αίτηση αναφέρει:"
2. Προστίθεται η ακόλουθη παράγραφος:
"4. Κατά την έννοια του παρόντος κανονισμού, νοούνται ως:
α) 'αποκορυφωμένο γάλα': το προϊόν της άμελξης μίας ή περισσοτέρων αγελάδων ή αιγών, στο οποίο δεν έχει προστεθεί τίποτε και το οποίο έχει υποστεί μόνο μερική αποκορύφωση, κατά τρόπο ώστε να μειωθεί η περιεκτικότητά του σε λιπαρές ουσίες σε 0,10 % κατ' ανώτατο όριο·
β) 'ακατέργαστη καζεΐνη': το αδιάλυτο στο νερό προϊόν, το οποίο λαμβάνεται από αποκορυφωνένο γάλα με κατακρήμνιση με μικροβιακή οξίνιση ή με τη χρήση οξέων, πυτίας ή άλλων ενζύμων που προκαλούν πήξη του γάλακτος, χωρίς να αποκλείεται η ενδεχόμενη προηγούμενη εφαρμογή ιοντανταλλακτικών μεθόδων και μεθόδων συμπύκνωσης·
γ) 'καζεΐνες': το αδιάλυτο στο νερό προϊόν, το οποίο έχει υποστεί έκπλυση και ξήρανση και λαμβάνεται από ακατέργαστη καζεΐνη ή αποκορυφωμένο γάλα με κατακρήμνιση με μικροβιακή οξίνιση ή με τη χρήση οξέων, πυτίας ή άλλων ενζύμων που προκαλούν πήξη του γάλακτος, χωρίς να αποκλείεται η ενδεχόμενη προηγούμενη εφαρμογή ιοντανταλλακτικών μεθόδων και μεθόδων συμπύκνωσης·
δ) 'καζεϊνικά άλατα': τα προϊόντα που λαμβάνονται με ξήρανση καζεΐνης ή ακατέργαστς καζεΐνης και υποβάλλονται σε κατεργασία με μέσα εξουδετέρωσης."
Άρθρο 2
Ο παρών κανονισμός αρχίζει να ισχύει την 1η Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Δεκεμβρίου 1999.

Labels: 17
5